b'\n_START_ARTICLE_\nBarkerinpuisto\n_START_PARAGRAPH_\nBarkerinpuisto (ruots. Barkersparken) on Turun keskustassa, Aurajoen rannalla sijaitseva puisto. Pitk\xc3\xa4 ja kapea puisto on Linnankadun ja L\xc3\xa4ntisen Rantakadun v\xc3\xa4liss\xc3\xa4. Linnankadun vastakkaisella puolella kohoaa Kakolanm\xc3\xa4ki ja Barkerinpuiston alap\xc3\xa4\xc3\xa4ss\xc3\xa4 on F\xc3\xb6rin laituri. Puiston pinta-ala on 1,1 hehtaaria._NEWLINE_Vuonna 1987 puistoon pystytettiin kuvanveist\xc3\xa4j\xc3\xa4 Kari Juvan tekem\xc3\xa4 Turku ty\xc3\xb6ll\xc3\xa4 rakennetaan -niminen patsas.\n_START_SECTION_\nHistoria\n_START_PARAGRAPH_\nPuisto rakennettiin vuonna 1973 entiselle Barkerin tehtaan tontille. Vanhasta tehtailija John Barkerin perustaman tehtaan pihasta s\xc3\xa4ilytettiin muutama puu. Puiden ja pensaiden lis\xc3\xa4ksi puistoon on istutettu ruusu- ja perennaryhm\xc3\xa4t ja sen keskell\xc3\xa4 on leikkipuisto.\n_START_SECTION_\nPuiston uudistamissuunnitelma\n_START_PARAGRAPH_\nTurun kulttuurip\xc3\xa4\xc3\xa4kaupunkihanke Turku 2011 j\xc3\xa4rjesti Urban Nature -seminaarin 8.\xe2\x80\x939. syyskuuta 2011. Seminaarin p\xc3\xa4\xc3\xa4luennotsijana oli yhdysvaltalainen maisema-arkkitehti ja nykytaiteilija Martha Schwartz. Osana vierailuaan Schwartz laati suunnitelmaluonnoksen Barkerinpuiston kehitt\xc3\xa4misest\xc3\xa4. Suunnitelmassa puisto on jaettu kolmeen kaarimaiseen alueeseen, joista suurin avautuu joelle p\xc3\xa4in ja jossa olisi amfiteatterimaiset portaan oleskeluun ja my\xc3\xb6s pienimuotoisten esitysten seuraamiseen. Kulku Linnankadun puolelta pusitoon j\xc3\xa4rjestett\xc3\xa4isiin sujuvasti sek\xc3\xa4 bussipys\xc3\xa4kille ett\xc3\xa4 suunnitelmissa olevan Kakolan asuinalueen suuntaan. Jokirannan kanssa samalla tasolla olevalla kolmannelle kaarelle sijoittuisi ymp\xc3\xa4rist\xc3\xb6taideteoksia lapsille. lapsille rakennettaisiin my\xc3\xb6s leikkipaikka._NEWLINE_Suunnitelman kokonaiskustannusarvio on yli 1 miljoonaa euroa. Suunnitelman toteuttamiselle ei ole budjetoitu varoja vuoteen 2015 asti eli suunnitelma on j\xc3\xa4iss\xc3\xa4. Kaupungin edustajan mukaan eri hankkeiden toteuttamiseen vaikuttaa muiden puistojen peruskorjaus. On my\xc3\xb6s mahdollista, ett\xc3\xa4 Barkerinpuiston kehityshanke toteutetaan osissa tai ett\xc3\xa4 sit\xc3\xa4 ei toteuteta ollenkaan.'